Miturut sajarah, pamukiman Reykjavík didegaké déning wong-wong Nordik saka Skandinavia. Kutha iki konon diyasa déning Ingólfur Arnarson sakiwa-tengené taun 870 Masehi; kaya tinulis ing "Landnámabók" utawa "Kitab Pamukiman". Miturut carita, nalika isih ing baita, Ingólfur Arnarson weruh tanah pasisir, banjur njeguraké rong cagak kayu singgasana sing diarani "Öndvegissúlur" ing sagara. Ing ngendi cagak iku kéli tekan pasisir, ing kono didegaké dhukuh. Ing sakiwa-tengené tlatah iki akèh kukus bumi sing sajatiné kukus géotèrmal. Mula dhukuh iki diarani "Reykjavík" sing tegesé "Lempongan Kukus" ing basa Islan.